钦定古今图书集成/明伦汇编/氏族典/第229卷 > 杨时
## 钦定古今图书集成/明伦汇编/氏族典/第229卷 > 杨时

按《宋史杨时传》：“时字中立，南剑将乐人。幼颖异，能属
文，稍长，潜心经史。熙宁九年，中进士第。时河南程颢
与弟颐讲孔孟，绝学于熙丰之际，时调官不赴，以师
礼见颢于颍昌。颢死，又见程颐于洛，杜门不仕者十
年。久之，历知浏阳、馀杭、萧山三县，皆有惠政。张舜民
在谏垣荐之，得荆州教授。四方之士不远千里从之”
游，号曰“龟山先生。”会有使高丽者，国主问龟山安在？
使回以闻。召为秘书郎，迁著作郎，除迩英殿说书，又
除右谏议大夫。敌兵初退，议者欲割三镇以讲和，时
极言其不可。李纲罢，时兼国子祭酒。已，言王安石邪
说之害。谏官冯澥力主王氏，上疏诋时。会学官中有
纷争者，有旨学官并罢，时亦罢祭酒。寻上章乞罢谏
省。除给事中，辞，乞致仕。除徽猷阁直学士、提举嵩山
崇福宫。时力辞直学士之命，改除徽猷阁待制、提举
崇福宫。高宗即位，除工部侍郎。连章丐外，以龙图阁
直学士提举杭州洞霄宫。已而告老，以本官致仕。优
游林泉，以著书讲学为事。卒，年八十三，谥文靖。